Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од В. П., поднесена против Општина Карпош, по предметот Барање за пристап до информации од јавен карактер, на ден 02.07.2026 година, го донесе следното 

Р Е Ш Е Н И Е

1. Жалбата изјавена од В. П., поднесена против Општина Карпош, заведена во Агенцијата под бр.08-172 на 09.06.2026 година, по предметот Барање за пристап до информации од јавен карактер, СЕ УВАЖУВА.
2. Предметот се враќа на повторно постапување пред првостепениот орган.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

В. П., како што е наведено во Жалбата на 13.05.2026 година по електронски пат поднел Барање за пристап до информации од јавен карактер до Општина Карпош, со кое побарал по е-маил да му се достави „скенириани документи“ од  следните информации:
„1. Дали Македонската спортска стрелачка федерација согласно член 4 став 2 од „Одлука за давање на времено користење без надоместок дел од недвижна ствар, сопственост на Општина Карпош“ број 09-8489/12 од 02.12.2024 година, како и согласно член 6 од „Договорот за давање времено користење без надоместок на подрумските простории – спортско стрелаштво во спортската сала „Наум Наумовски Борче“, дел од недвижна ствар, сопственост на Општина Карпош на Македонската Спортска Стрелачка Федерација (скратено МССФ) здружение настаната со здружување на стрелачки клубови од републиката„ (склучен на 23.12.2024 година), за подрумските простории кои ги користи од спортската сала „Наум Наумовски Борче“, направила монтажа на контролно броило за електрична енергија и водомерно броило за потребите на спортското стрелаштво, со цел одвојување на сметките за електрина енергија и вода?
2. На кој датум и со кој деловоден број на Општина Карпош е заведен во архивата на општина Карпош – „Договорот за давање времено користење без надоместок на подрумските простории...дел од недвижна ствар, сопственост на Општина Карпош на Македонската Спортска Стрелачка Федерација (скратено МССФ) здружение настанато со здружување на стрелачки клубови од републиката“ склучен на 23.12.2024 година, помеѓу Општина Карпош и Македонската спортска стрелачка федерација и доколку договорот е заведен со деловоден број од Општина Карпош, Ве молам како прилог кон Вашиот одговор да ми испратите скениран примерок од таков договор од кој може да се утврди, дека договорот е заведен во деловодната евиденција на Општина Карпош?
3. Дали за „Договорот за давање времено користење без надоместок на подрумските простории ...“ склучен на 23.12.2024 година....е направена потврда на приватна исправа-солемнизација пред надлежен нотар...Ве молам како прилог кон Вашиот одговор да ми испратите скениран примерок од таков документ од нотар, од кој може да се утврди на кој датум и кај кој нотар е направена потврда на приватна исправа-солемнизација на договорот?
4. Колку изнесуваат вкупните трошоци за струја за спортската сала Наум Наумовски Борче за целата 2025 година, кои веќе ги надмирала или треба да ги надмири, самата спортска сала „Наум Наумовски Борче“ или Општина Карпош доколку ги плаќа овие сметки за салата?“
Имателот на информации на 01.06.2026 година до Барателот на информации му доставил емаил, на кој е наведено: „Ви ги препраќам одговорите, добиен од Одделението за култура и спорт и Сектор за финансии, на Вашето барање за слободен пристап до информации од јавен карактер поднесено до Општина Карпош на 13.05.2026 год.“. Во прилог ги достави е-меиловите од меѓусекторската комуникација во врска со предметното Барање, во кои е наведено: „Во врска со барањето за информации од јавен карактер, конкретно за Стрелачка федерација, проверено е и констатирано дека корисникот има инсталирано контролни броила за електрична енергија. И истата ќе му се фактурира“, и „Трошоците за струја за спортската сала Наум Наумовски Борче за цела 2025 година изнесуваат 84.123,00 денари. Трошоците за вода за спортската сала Наум Наумовски Борче за цела 2025 година изнесуваат 216.623 денари“.
Незадоволен од гореневедените емаилови на Имателот, Барателот на информации во законски предвидениот рок, по што Барателот на информации достави Жалба до Агенцијата, заведена под бр.08-172 на 09.06.2026 година, во кој е наведено: „...Како прилог во емајлот беше прикачено „Одговор на барање“, со кој ми беа препратени кратките „одговори“ добиени од „Одделението за култура и спорт“ и „Сектор за финансии“ при Општина Карпош, кои дел беа напишани на македонски јазик на кирилично писмо, а дел на македонски јазик со латинично писмо???...не беше напишан на официјален документ – меморандум на Општина Карпош, со датум, деловоден број, општински печат и потпис на овластено лице од Општина Карпош...Напоменувам дека во одговорот на барањето, од страна на Општина Карпош воопшто не ми беше дадена информација на 1-то прашање во врска со тоа дали Македонската Спортска Стрелачка Федерација направила монтажа на броило за вода и на 3-тото прашање во врска тоа дали за Договорот помеѓу Општина Карпош и Македонската спортска стрелачка федерација е направена потврда на приватна исправа-солемнизација...“.
Агенцијата, преку е-маил заведен под бр.08-172 од 10.06.2026 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации на 16.06.2026 година до Агенцијата преку електронска пошта достави е-маил во кое е наведено: „...Во врска со жалбата бр.08-172, имаме добиено електронско барање ...на 13.06.2026, каде се назначено одговорите да се достават по електронски пат, а притоа на барањето не е доставена адреса и телефонски број за контакт, на странката ие е одговорено на 01.06.2026 (а не на 01.01.2026 како што наведува странакта во жалбата) во интерес на времето и потребата од добивање на информациите по електронски пат со прикачени одговори кои беа добиени од соодветните Одделенија по електронски пат и директно испратени до странката на кириличено македонско писмо (најверојатно компјутерот на странката го сменил фотот во латиничен). Во прилог Ви ги доставувам одговорите кои беа испратени до странката и скенирани докуемтни како доказ дека е испратен со Македонски кириличен фонт и скенирана страната од испратениот меил.“
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ и предметот го врати на повторно постапување пред првостепениот орган, поради следното:
По разгледувањето на Жалбата и другите списи во врска со предметот, Агенцијата утврди дека Имателот на информации не ги испочитувал одредбите од Законот за слободен пристап до информации од јавен карактер, со тоа што на место да му одговори на Барателот со е-маил, бил должен да донесе Решение.
Агенцијата му укажува на Имателот на информации дека бил должен да постапи согласно член 20 од Законот за слободен пристап до информации до јавен карактер.
При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019) кој гласи: „Ако имателот на информации позитивно одговори на барањето или ако барањето делумно или целосно го одбие за тоа ќе донесе Решение“, кое ги содржи сите содржани елементи наведени во член 88 од Законот за општата управна постапка.
Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. 
Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му одговори на Барањето на Барателот, на начин и во форма наведени во Барањето.  

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

       Директор, 
    Петар Гајдов

